ORDE do 19 de maio de 2006 pola que se convoca o Plan de mellora de bibliotecas escolares en centros públicos non universitarios de titularidade desta consellería para o curso 2006/2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/05/2006

A Lei orgánica 2/2006, do 3 de maio, de educación, no seu preámbulo afirma a necesidade de que a educación prepare adecuadamente para vivir na nova sociedade do coñecemento e enfrontar os retos derivados do impacto que ten no desenvolvemento social a acelerada evolución da ciencia e a tecnoloxía.
No artigo 1, sinálanse como principios do sistema educativo, entre outros, a calidade da educación para todo o alumnado, independentemente das súas condicións e circunstancias, a concepción da educación como unha aprendizaxe permanente, que se desenvolve ao longo de toda a vida, e a flexibilidade para adecuar a educación á diversidade de aptitudes, intereses, expectativas e necesidades do alumnado, así como aos cambios que experimenta o alumnado e a sociedade.
No relativo aos fins do sistema educativo, a LOE recolle no artigo 2, punto 1º, letra h) a adquisición de hábitos intelectuais e técnicas de traballo, de coñecementos científicos, técnicos, humanísticos, históricos e artísticos, así como o desenvolvemento de hábitos saudables, e no punto 2 do mesmo artigo especifica que os poderes públicos prestarán atención prioritaria ao conxunto de factores que favorecen a calidade do ensino, entre eles a dotación de recursos educativos, o fomento da lectura e o uso de bibliotecas. Máis detalladamente, o artigo 19 sinala que na educación primaria, co fin de fomentar o hábito de lectura, se dedicará un tempo diario a esta; o artigo 26, pola súa parte, sinala como un principio pedagóxico para o ensino secundario obrigatorio, a dedicación dun tempo á lectura na práctica docente de todas as materias, coa mesma finalidade. Polo que respecta ao bacharelato, o artigo 33 da Lei orgánica de educación recolle como obxectivo o afianzamento dos hábitos de
lectura, estudo e disciplina como condicións necesarias para o eficaz aproveitamento da aprendizaxe, e como medio de desenvolvemento persoal.
O artigo 113 da LOE fai unha mención específica ás bibliotecas escolares sinalando, entre outras cuestións, que os centros de ensino disporán dunha biblioteca escolar, que estes recursos educativos contribuirán a fomentar a lectura e a que o alumnado acceda á información e outros recursos para a aprendizaxe das demais áreas e materias, e poida formarse no uso crítico deles, debendo contribuír estas bibliotecas escolares a facer efectivos os principios pedagóxicos referidos á lectura, anteriormente citados. O punto 4 deste artigo sinala que a organización das bibliotecas escolares deberá permitir o seu funcionamento como espazo aberto á comunidade educativa dos respectivos centros.
A nova lei educativa procura, ao incluír no desenvolvemento curricular a adquisición das chamadas competencias básicas, a consecución dos obxectivos educativos europeos acordados polas autoridades comunitarias, que insisten na necesidade de mellorar o rendemento da poboación escolar en competencias claves (entre as que se inclúe a comprensión lectora) e en promover a aprendizaxe ao longo de toda a vida, así como a igualdade de oportunidades, para o que resulta
imprescindible contar nos centros educativos con bibliotecas escolares, concibidas como recursos de primeira orde a través dos que a comunidade escolar poida ter acceso a medios e servizos que favorezan a lectura de todo tipo de textos en todo tipo de soportes, e que faciliten a formación no uso e tratamento das distintas fontes informativas.
A Consellería de Educación e Ordenación Universitaria, a través dos decretos e ordes que establecen e desenvolven, respectivamente, os regulamentos orgánicos dos centros de ensino non universitario dos distintos niveis educativos, definía xa a organización da biblioteca escolar como un dos cometidos do centro e algunhas medidas que os equipos directivos deberán tomar para o funcionamento deste importante servizo educativo.
Por outra parte, vén desenvolvendo diversas actuacións para a dotación de fondos documentais, equipamento e formación do profesorado, promovendo a existencia de bibliotecas escolares útiles nos centros docentes de niveis non universitarios. Así mesmo, no ano 2005 iniciouse un programa de apoio específico, coa convocatoria dun Plan de mellora de bibliotecas escolares para o curso 2005/2006, co obxecto de regular as actuacións que permitan unha actualización gradual das bibliotecas escolares en toda a xeografía galega. Integráronse neste programa un total de corenta centros que están a desenvolver proxectos para a reactivación das súas bibliotecas.
A biblioteca escolar é un recurso estratéxico para a innovación pedagóxica que axuda a revitalizar as prácticas educativas e a vida cultural dos centros, sendo unha oportunidade para que o profesorado e o alumnado empreguen múltiples recursos que permitan unha progresiva autonomía na aprendizaxe. Serve de canle para a integración na escola das tecnoloxías da comunicación que a sociedade vai desenvolvendo. Ofrece a posibilidade de acceso igualitario aos bens culturais, independentemente do sector económico de procedencia, actuando como axente de compensación social. Devén nun recurso imprescindible para a formación do alumnado nunha sociedade da información que demanda cidadáns dotados de destrezas para a consulta eficaz das distintas fontes informativas, a selección crítica das informacións e a construción autónoma do coñecemento. Resulta, así mesmo, un espazo privilexiado para o achegamento á lectura de textos literarios e informativos, sexa en formato impreso, audiovisual ou
multimedia, de forma presencial ou telemática, e para a adquisición paulatina do hábito lector.
Na posta en marcha da biblioteca escolar é tan importante o recoñecemento, por parte do profesorado, da importancia deste recurso e da axuda que lle pode proporcionar para a consecución dos seus obxectivos, como a información e os apoios necesarios para levalo a cabo.
Avanzando nas intervencións que axuden a facer realidade unha rede de bibliotecas escolares, a Consellería de Educación e Ordenación Universitaria convoca o Plan de mellora de bibliotecas escolares, que se desenvolverá durante o curso 2006/2007, incentivando o deseño e a posta en marcha de novos proxectos educativos para a organización e dinamización da biblioteca escolar e ampliando as axudas a aqueles centros xa integrados na rede, para a súa modernización eficaz.
Por todo o anterior exposto, esta consellería
DISPÓN:
Primeiro.-Obxecto e destinatarios.
1. Continuar o apoio aos centros educativos integrados no Plan de mellora de bibliotecas escolares, 2005/2006, que se detallan na Orde do 15 de xullo de 2005 (DOG do 26 de xullo), pola que se resolvía a primeira convocatoria do plan, mediante a concesión de novas contías, sempre que a memoria do proxecto sexa valorada positivamente.
2. Seleccionar os novos proxectos participantes no Plan de mellora de bibliotecas escolares que se desenvolverán durante o curso escolar 2006/2007, destinado aos centros públicos non universitarios de titularidade da Consellería de Educación e Ordenación Universitaria.
3. Este plan de mellora pretende incentivar e impulsar a elaboración e posta en marcha de proxectos de biblioteca escolar que recollan:
A. A organización, actualización e dinamización da biblioteca de centro, entendida como un centro de recursos da lectura, a información e a aprendizaxe.
B. A súa integración nos procesos de ensino e aprendizaxe.
C. A realización de actividades de formación de usuarios e educación en información ou educación documental.
D. O fomento da lectura.
E. A dinamización cultural entre toda a comunidade escolar.
4. Os centros participantes recibirán formación específica, no contexto do Plan anual de formación do profesorado, e asesoramento a través dos centros de formación e recursos, así como da asesoría de bibliotecas escolares da Consellería de Educación e Ordenación Universitaria, dependente da Dirección Xeral de Ordenación e Innovación Educativa (Subdirección Xeral de Centros), desde onde se coordinará o plan de mellora e se levará a cabo o seguimento oportuno.
5. Os centros seleccionados recibirán unha achega económica, destinada á actualización dos fondos documentais da biblioteca escolar, á renovación do mobiliario e á adquisición de equipamento audiovisual ou informático, na porcentaxe que se indica no punto segundo desta orde, en función da análise das necesidades detalladas no proxecto e unha maior adaptación aos criterios recollidos nesta orde.
Segundo.-Dotación orzamentaria.
As dotacións económicas correspondentes a este plan de mellora realizaranse con cargo ás seguintes aplicacións dos orzamentos da Consellería de Educación e Ordenación Universitaria para o ano 2006:
* Punto 1:
Centros que están integrados no Plan de mellora: por esta epígrafe implementaranse as axudas concedidas aos centros incluídos no Plan de mellora de bibliotecas escolares 2005/2006, nas seguintes cantidades globais destinadas ao desenvolvemento do proxecto que se presente para o curso 2006/2007:
* 145.527 A correspondente á aplicación 09.02.323A.625.1, destinada á adquisición de mobiliario.
* 87.316 A correspondente á aplicación 09.02.323A.626.1, destinada á adquisición de equipos informáticos.
* 58.210 A correspondente á aplicación 09.02.323A.229.15, destinada a sufragar gastos de funcionamento.
As contías asignadas a cada centro concretaranse na resolución da presente convocatoria e logo de avaliación positiva da memoria preceptiva, de forma proporcional ás necesidades xustificadas en relación a mobiliario, equipamento e gastos de funcionamento, para a atención de necesidades directamente relacionadas coa actividade da biblioteca escolar.
* Punto 2:
Plan de mellora 2006/2007, polo que se conceden axudas a novos proxectos.
* Distribuiranse un total de 250.000 A, con cargo á aplicación 09.02.323A.628.1, destinada á adquisición de fondos documentais, en distinto soporte; 75.000 A, con cargo á aplicación 09.02.323A.6251, destinada á renovación do mobiliario; 95.000 A, con cargo á aplicación 09.02.323A.626.1, destinada á adquisición de equipamento audiovisual e informático.
* Asignarase unha contía mínima de 5.000 A, a todos e cada un dos 60 centros que se seleccionarán, podendo incrementarse en función do baremo establecido pola comisión avaliadora segundo a adaptación do proxecto aos criterios desta orde e logo da análise das necesidades de cada centro.
Coa contía concedida a cada proxecto detallarase a porcentaxe que deberá ser destinada a sufragar gastos comprendidos nos seguintes conceptos:
-Adquisicións de fondos documentais en soporte impreso, audiovisual ou multimedia; subscricións a publicacións periódicas con destino á biblioteca escolar; edición de materiais impresos para o alumnado ou as familias (guías da biblioteca, guías de lectura, diarios de lectura, materiais para a formación de usuarios,...) sempre para actividades propostas pola biblioteca escolar (unicamente centros do punto 2, de nova inclusión).
-Adquisición de mobiliario específico para a biblioteca escolar: expositores, andeis, mobiliario para os espazos de lectura informal, etc.
-Adquisición de equipos audiovisuais ou informáticos.
-Gastos relativos a pequenos traballos de ambientación e mellora do espazo da biblioteca (xustificables como gastos de funcionamento, só para os centros de punto 1).
Un mínimo do 50% dos fondos adquiridos deberán estar en lingua galega.
Terceiro.-Solicitudes e prazo de presentación.
1. Os centros incluídos xa no Plan de mellora de bibliotecas escolares no curso 2005/2006 presentarán o impreso de solicitude, detallando o orzamento preciso para completar a renovación da biblioteca escolar na súa adaptación como centro de recursos da información. Incluirán tamén a documentación recollida nos anexos IV, V, VI e VII.
2. Os centros que opten á inclusión no Plan de mellora de bibliotecas escolares para o curso 2006/2007, presentarán as solicitudes, segundo o modelo de instancia que figura como anexo I á presente orde, que deberán vir acompañadas da seguinte documentación:
-Análise da situación da biblioteca do centro, segundo anexo II.
-Breve memoria de actividades levadas a cabo no curso 2004/2005 e 2005/2006 dirixidas á posta en marcha ou reorganización e dinamización da biblioteca escolar, programas de fomento da lectura, de educación en información ou de difusión cultural, segundo o anexo III. (Máximo 5 páxinas, tamaño de fonte 12, a dobre espazo).
-Proxecto de biblioteca escolar para o curso 2006-2007, segundo o anexo IV. Recollerá actuacións detalladas por trimestre, facendo mención aos seguintes aspectos: organización e automatización dos fondos, fomento da lectura, formación de usuarios, educación en información e dinamización cultural do centro e de toda a comunidade escolar (máximo 20 páxinas, tamaño de fonte 12, a dobre espazo).
-Certificacións da dirección do centro en relación coas previsións do profesorado responsable da biblioteca escolar e do profesorado integrante do equipo de apoio, e documentación acreditativa da formación deste profesorado mediante copia dos certificados correspondentes, e/ou compromiso escrito de participar na formación específica que se oferte durante o curso 2006/2007 (anexo V).
-Certificacións da dirección do centro en que se faga constar a aprobación, polo claustro de profesores e polo consello escolar, dos compromisos necesarios para a participación nesta convocatoria, segundo os anexos VI e VII.
-Proxecto de distribución da axuda orzamentaria, de acordo co estipulado no punto segundo desta orde e resumido na instancia de solicitude.
3. As instancias e demais documentación presentaranse no rexistro xeral da Consellería de Educación e Ordenación Universitaria, edificio administrativo San Caetano, s/n, 15781 Santiago de Compostela, ou nos lugares e na forma previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE do 27 de novembro). Deberá incluírse un arquivo informático que conteña o proxecto (formato word).
Se a solicitude fose remitida por correo, será necesaria a súa presentación en sobre aberto para que o funcionario de correos poida facer constar o selo e a data antes de proceder á súa certificación.
4. O prazo de presentación de instancias será dun mes, contado a partir do día seguinte ao da publicación da presente convocatoria no Diario Oficial de Galicia.
Presentada a solicitude, examinarase para ver se reúne os requisitos exixidos e se se acompaña da preceptiva documentación, requiríndose en caso contrario ao solicitante para que, no prazo de dez días, emende e/ou complete os documentos e/ou datos que deben achegarse, advertíndolle de que, se así non o fixera, se considerará que desistiu da súa petición e procederase ao seu arquivo logo de resolución ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
A Dirección Xeral de Ordenación e Innovación Educativa poderá requirir do solicitante cantos documentos e aclaracións considere necesarios para complementar o expediente, e tamén poderá dispor que se leven a cabo as comprobacións oportunas dos datos achegados polos peticionarios.
Calquera alteración que se produza nos datos contidos na solicitude ou na documentación que a acompaña será comunicada polo solicitante á citada dirección xeral.
Cuarto.-Requisitos.
Os centros solicitantes deberán reunir os requisitos seguintes:
-Contar cun espazo destinado exclusivamente á biblioteca escolar de centro.
-Presentar un proxecto consensuado para o funcionamento e utilización da biblioteca escolar, acorde coas pautas recollidas nesta convocatoria, cunha xestión centralizada dos fondos documentais e unha organización que permita o seu aproveitamento por toda a comunidade escolar, con prioridade do alumnado e o profesorado.
-Designar un profesor ou profesora responsable da biblioteca escolar, preferentemente entre o profesorado definitivo no centro, por un período mínimo de dous anos e asignación de horas, dentro do seu horario lectivo, en número suficiente para as funcións propias, aproveitando as marxes que ofrece a actual configuración do réxime horario do profesorado. Este responsable integrarase na comisión de coordinación pedagóxica do centro.
-Crear un equipo de biblioteca ou grupo de apoio, de carácter interdisciplinar, formado por profesorado dos diferentes ciclos ou departamentos presentes no centro, con dispoñibilidade e dedicación específica para a realización das distintas tarefas derivadas do proxecto, que se considerará na elaboración dos horarios do profesorado a comezo do curso escolar.
-Crear unha comisión de biblioteca no seo do consello escolar.
-Incluír o proxecto de biblioteca no proxecto educativo de centro e na programación anual de centro.
-Asignar un orzamento anual específico para o funcionamento e actualización da biblioteca escolar.
-Destinar a totalidade do financiamento conseguido ao abeiro desta convocatoria para a actualización e o funcionamento da biblioteca escolar do centro.
-Participar na formación do profesorado que se oferte en relación á biblioteca escolar.
-Contar coa aprobación do claustro de profesores e do Consello escolar, así como o seu compromiso para facilitar a posta en práctica do proxecto.
Quinto.-Criterios de selección.
Para a selección dos centros participantes teranse en conta os seguintes aspectos:
-Calidade, coherencia e viabilidade do proxecto presentado.
-Grao de adecuación do proxecto ás orientacións recollidas nesta convocatoria, segundo o anexo IX, en que se desenvolven os obxectivos e funcións da biblioteca como centro de recursos da información para o ensino e a aprendizaxe.
-Formación e dedicación horaria do responsable designado e do profesorado integrante do equipo de apoio (a formación acreditarase mediante copia dos certificados correspondentes) e/ou compromiso mediante escrito para o efecto, de participar na formación específica que se oferte durante o curso 2006/2007.
-Grao de implicación da totalidade do profesorado do centro.
-Atención á biblioteca escolar por parte do centro nos dous anos anteriores en canto a orzamento, melloras, organización e actividades realizadas.
-Servizos ofertados pola biblioteca e uso destes polos diversos sectores da comunidade escolar.
-Horario de apertura da biblioteca, adaptación ás necesidades da comunidade educativa, colaboración con ela e integración no contorno sociocultural.
-Criterios e procedementos para a avaliación do proxecto e indicadores de calidade do funcionamento do servizo.
Sexto.-Comisión de valoración.
1. Baixo a presidencia da directora xeral de Ordenación e Innovación Educativa ou persoa en que delegue, constituirase unha comisión integrada polos seguintes membros:
-O xefe do Servizo de Xestión de Programas Educativos.
-Un representante da Subdirección Xeral de Inspección Educativa.
-Tres asesores/as dos centros de formación e recursos da rede de formación do profesorado.
-Unha persoa responsable da asesoría de bibliotecas escolares.
-Un/unha funcionario/a da Dirección Xeral de Ordenación e Innovación Educativa, que actuará como secretario/a, con voz e sen voto.
2. Para os labores de valoración propios desta comisión, poderase requirir a colaboración e o asesoramento de profesorado responsable de bibliotecas xa integradas no plan de mellora e outras persoas con probada experiencia neste ámbito.
Sétimo.-Resolución.
1. A comisión de selección, unha vez estudadas as solicitudes presentadas, emitirá unha proposta provisional de resolución, que incluirá aqueles proxectos que mellor se adecúen ás bases da convocatoria, indicando as cantidades asignadas a cada centro, segundo se recolle no punto segundo desta orde.
Esta proposta provisional poderá consultarse no portal educativo da Consellería de Educación e Ordenación Universitaria, no seguinte enderezo electrónico:
http://www.edu.xunta.es
, e nos taboleiros de anuncios da consellería e das súas delegacións provinciais.
2. A partir do día seguinte ao da publicación desta proposta, abrirase un prazo de dez días naturais co fin de que se poidan presentar cantas alegacións se estimen oportunas. No mesmo prazo poderá renunciarse á participación no Plan de mellora. Unha vez revisadas as reclamacións, a comisión elevará a proposta definitiva á conselleira para a resolución que proceda.
3. A resolución que incluirá os centros seleccionados, ditada pola conselleira de Educación e Ordenación Universitaria, publicarase no Diario Oficial de Galicia no prazo máximo de 6 meses contados desde a publicación desta convocatoria.
4. No suposto de que non recaese resolución expresa dentro do prazo máximo previsto, os solicitantes deberán entender desestimadas as súas solicitudes.
Oitavo.-Pagamento, xustificación e memoria.
1. As cantidades asignadas por este Plan serán transferidas aos centros nun único pagamento, no período correspondente ao exercicio económico de 2006.
2. Antes do 30 de xuño de 2007 os centros seleccionados deberán remitir á Dirección Xeral de Ordenación e Innovación Educativa a xustificación económica correspondente, consistente en certificación da aprobación polo consello escolar, segundo o anexo VIII.
3. Así mesmo, a persoa responsable da biblioteca escolar, co visto e prace da dirección do centro, elaborará unha memoria das realizacións levadas a cabo para a posta en marcha do proxecto, que se enviará no prazo arriba indicado e se incluirá, ademais, na memoria final do curso que se remite á Inspección.
Esta memoria pedagóxica deberá incluír o grao de cumprimento dos obxectivos propostos, o horario real asignado á persoa responsable da biblioteca, as actividades desenvolvidas, o grao de implicación do centro e da comunidade educativa, as actividades de formación do ámbito de biblioteca escolar en que participou o profesorado, a produción de materiais, se os houbese, a avaliación realizada e as previsións de futuro.
A non entrega da memoria e/ou da xustificación do gasto no prazo sinalado poderá ser causa de revogación das cantidades asignadas, debendo proceder o centro ao reintegro da cantidade percibida, sen prexuízo das responsabilidades que se lle poidan exixir.
4. O incumprimento total ou parcial dos proxectos ou das condicións que se tiveron en conta para a súa concesión, poderá dar lugar á anulación ou modificación da contía do importe concedido.
Disposicións derradeiras
Primeira.-Facúltase a Dirección Xeral de Ordenación e Innovación Educativa para ditar as resolucións necesarias para o desenvolvemento desta orde.
Segunda.-Esta orde poderá ser recorrida mediante recurso potestativo de reposición perante a Consellería de Educación e Ordenación Universitaria no prazo dun mes contado a partir do día seguinte ao da súa publicación, segundo o disposto na Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, ou ser impugnada directamente, mediante recurso contencioso administrativo ante o Tribunal Superior de Xustiza de Galicia, no prazo de dous meses a partir do día seguinte ao da súa publicación no Diario Oficial de Galicia, conforme se establece na Lei 29/1998, do 13 de xullo, reguladora da xurisdición contencioso-administrativa.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de maio de 2006.
Laura Sánchez Píñón
Conselleira de Educación e Ordenación Universitaria
ANEXO IX
Orientacións
1. Modelo de biblioteca escolar.
A biblioteca escolar, concibida como espazo educativo ao servizo dos procesos de ensino e aprendizaxe, é un centro de recursos da información que pon á disposición da comunidade educativa os fondos documentais existentes no centro, en soporte impreso, audiovisual, multimedia ou electrónico.
Na biblioteca centralízase todo o material informativo que pode empregarse para os traballos escolares e para o tratamento e fomento da lectura (libros, revistas, xornais, discos, vídeos, discos DVD, disco CD-ROM, mapas, fotografías, diapositivas, materiais de produción propia ...). A biblioteca acolle, organiza, facilita e difunde, entre os diversos sectores da comunidade escolar, os fondos existentes, para un uso eficaz destes. Presta diversos servizos (lectura en sala, préstamo, información, formación de usuarios, orientacións e materiais para a educación documental, actividades de fomento da lectura, acceso a internet ...).
Para unha axeitada xestión e organización dos materiais, cómpre seguir criterios estandarizados no ámbito bibliotecario, simplificando o sistema de clasificación e adaptándoo ao contexto escolar. A Asesoría de Bibliotecas Escolares publicou no portal educativo da Consellería de Educación diversos materiais de apoio neste sentido (adaptación da CDU para bibliotecas escolares galegas, orientacións, etc.).
O equipo de biblioteca elaborará un plan de adquisicións acollendo as suxestións e necesidades dos diversos ciclos ou departamentos do centro, establecendo prioridades en función dunha actualización equilibrada dos fondos. A este respecto, cómpre consultar as orientacións contidas na Guía para a selección de materiais para as bibliotecas escolares de infantil e primaria, que está á disposición do profesorado interesado no portal educativo (sección bibliotecas escolares) e no enderezo
http://contidos.edu.xunta.es/biblioteca
É recomendable que todos os recursos documentais do centro (agás os de carácter administrativo), sexan xestionados pola biblioteca central, evitando a dispersión destes por aulas, ciclos, departamentos, seminarios e outros lugares, o que dificulta o coñecemento dos fondos existentes e a súa accesibilidade. Isto non quita que a biblioteca realice préstamos temporais en función das necesidades do profesorado na súa práctica pedagóxica e do alumnado.
O criterio para a colocación dos fondos terá en conta a accesibilidade a eles por parte dos usuarios. Os andeis serán preferentemente abertos, sen pechos nin barreiras innecesarias. Os armarios pechados non facilitan o acceso directo promovido no ámbito bibliotecario, tampouco actitudes responsables nin autonomía no uso dos bens comúns.
A existencia dunha biblioteca escolar, organizada e dinamizada, facilita:
* Apoio aos procesos de ensino e aprendizaxe.
* Aprendizaxe autónoma.
* Achegamento aos distintos soportes documentais.
* Educación no acceso á información: educación documental.
* Integración das tecnoloxías da comunicación e da información na recollida e tratamento dela, e na selección de lecturas.
* Creación e consolidación do hábito lector.
* Tratamento da lectura comprensiva en todas as áreas curriculares.
* Acceso igualitario aos recursos culturais.
* Educación nunha vivencia saudable do tempo de lecer.
* Apoio ao alumnado con necesidades educativas especiais.
O horario de funcionamento da biblioteca deberá ser o máis amplo posible, segundo a dispoñibilidade horaria do profesorado; en calquera caso procurarase que estea aberta a totalidade do tempo lectivo. Para a súa apertura no horario extraescolar poderá contarse con persoal auxiliar, en colaboración con outras institucións como a asociación de pais e nais, o concello ou outras, baixo a indispensable coordinación, sempre, do responsable designado pola dirección; logo de acordo escrito e con coñecemento das autoridades educativas.
Os equipos directivos dos centros, atendendo á normativa vixente, considerarán o funcionamento da biblioteca escolar como unha das necesidades organizativas do centro e, en consecuencia, terán en conta esta circunstancia á hora da distribución horaria de comezo de curso.
2. Educación en información. Fomento da lectura.
No deseño de programas de dinamización da biblioteca escolar, cómpre ter en conta dous tipos de actividades: aquelas dirixidas á formación de usuarios da biblioteca e á adquisición de habilidades e procedementos para o acceso á información e o seu tratamento (o que se coñece como educación documental ou alfabetización informacional e que constitúe un dos obxectivos básicos da biblioteca escolar) e aquelas outras que se engloban no concepto de fomento da lectura: narracións, lectura individual, lecturas compartidas, presentacións de libros, encontros con autores ou ilustradores, libro-fórum, xogos de animación, obradoiros de escritura creativa, ... Cómpre considerar a lectura nun senso amplo: a lectura para aprender, para facer un resumo, para buscar un dato, para resolver un problema, para elaborar un traballo, pero tamén a lectura pracenteira, a que realizada en soidade ou en compañía, ten como único obxectivo o gozo do texto literario.
3. Responsable da biblioteca escolar.
O funcionamento eficaz da biblioteca escolar supón unha axuda fundamental para o labor de todo o profesorado, sendo necesaria a colaboración de todos e todas para a súa existencia. Porén, resulta imprescindible a presenza dunha persoa responsable deste recurso do centro. A persoa responsable da biblioteca escolar debe ser designada pola dirección, garantindo no posible a estabilidade e o bo funcionamento deste servizo. Para isto, terase en conta o interese, a idoneidade, a formación ou a experiencia neste ámbito, así como a dispoñibilidade horaria do profesorado.
As funcións do responsable da biblioteca escolar son:
* Elaborar o proxecto anual de biblioteca escolar, atendendo aos proxectos curriculares do centro, e unha memoria final.
* Realizar o tratamento técnico dos fondos (seleccionar, organizar, clasificar e catalogar).
* Informar o claustro das actividades da biblioteca e integrar as súas suxestións.
* Difundir os fondos existentes e as súas posibilidades de consulta entre toda a comunidade escolar.
* Definir os criterios para o préstamo e atender o servizo xunto co equipo de apoio.
* Asesorar o profesorado en técnicas de animación á lectura, estratexias de dinamización, formación de usuarios e traballo documental, seleccionando e elaborando materiais, xunto co resto do profesorado, para a formación do alumnado nestes aspectos e a dinamización cultural do centro.
* Coordinar o equipo de apoio á biblioteca escolar.
4. Equipo de apoio.
Estará formado por profesoras e profesores dos diferentes ciclos ou departamentos existentes no centro, que traballarán en coordinación co responsable da biblioteca para a consecución dos obxectivos previstos e a posta en marcha das actividades organizadas. A xefatura de estudos, aproveitando as marxes horarias do cadro de profesorado, preverá as necesidades da biblioteca escolar á hora de elaborar os seus horarios, nos cales quedará recollida a súa participación neste servizo.
As funcións dos integrantes do equipo de biblioteca son:
* Apoiar o responsable da biblioteca na organización e dinamización da mesma.
* Recompilar informacións, materiais e recursos necesarios para o bo funcionamento do servizo, co fin de facilitárllelos aos usuarios da biblioteca escolar.
* Cooperar ao deseño, organización e posta en marcha das actividades programadas.
* Establecer criterios para a adquisición e actualización dos fondos da biblioteca.
* Recoller propostas e suxestións do profesorado e o alumnado co fin de mellorar as intervencións e colaborar no desenvolvemento da competencia lectora, o hábito lector e as habilidades de traballo intelectual.
5. Comisión de biblioteca no consello escolar.
A creación dunha comisión de biblioteca no seo do consello escolar resulta de grande interese para a sensibilización de todos os membros da comunidade escolar respecto da necesidade deste servizo, procurando atención e estabilidade, así como a necesaria colaboración coa biblioteca pública de referencia. (Inclúese como requisito para a participación na convocatoria do Plan de mellora).
A comisión de biblioteca podería ter a seguinte composición: por parte do consello escolar: un profesor/a, un pai/nai, un representante do concello, un representante da dirección; por parte da asociación de nais e pais, un representante; por parte da biblioteca pública máis próxima, o responsable; o responsable da biblioteca escolar, quen actuará como secretario/a. A comisión reunirase, como mínimo, unha vez ao trimestre, presidida polo/a xefe/a de estudos ou o/a director/a.
As funcións desta comisión de biblioteca serían:
* Analizar as necesidades da biblioteca escolar referidas a infraestrutura, equipamento, mantemento e atención en horario lectivo e en horario extraescolar.
* Realizar propostas ao consello escolar para as melloras necesarias.
* Xestionar a apertura da biblioteca en horario extraescolar, procurando as necesarias colaboracións e garantindo que todas as intervencións se realizarán seguindo os criterios establecidos polo equipo de apoio e o responsable da biblioteca escolar.
* Propor estratexias de colaboración entre a biblioteca escolar e a biblioteca pública máis próxima.
* Promover actividades de sensibilización e dinamización cultural entre toda a comunidade escolar.
* Realizar propostas para a adquisición de fondos e equipamento, co correspondente proxecto orzamentario, que se remitirán ao consello escolar.
* Realizar xestións cos sectores culturais, educativos, sociais e económicos do contorno do centro educativo que poidan colaborar coa biblioteca escolar e os seus obxectivos.